Það verður í nógu að snúast á aðventunni í Menningarhúsinu Hofi þetta árið . Á morgun , föstudag , koma mikilvægir gestir í hús þegar öll börn í fyrsta bekk grunnskóla Akureyrar koma í heimsókn . Menningarhúsið Hof , í samstarfi við Norðurljós , bjóða krökkunum í þessa skemmtilegu jólastund . Norðurljósin verða svo með þrenna jólatónleika yfir helgina . Tónleikarnir eru þekktir fyrir að vera í senn léttir og hæfilega hátíðlegir en söngvarar eru Ragnhildur Gísladóttir , Jón Jónsson , Magni Ásgeirsson , Ágústa Eva Erlendsdóttir , Óskar Pétursson , Birkir Blær Óðinsson og Friðrik Dór Jónsson . Á sunnudaginn er komið að jólasýningu Steps Dancecenter . Dansnemendur munu sýna jólaævintýrið Hvít jól sem sérstaklega var samið fyrir sýninguna . Um næstu helgi er komið að árlegum jólatónleikum Rigg viðburða með Friðrik Ómar fremstan í flokki . Þetta er í fimmta árið í röð sem tónleikarnir eru haldnir í Hofi . Gestir Friðriks Ómars eru Gissur Páll Gissurarson , Svala Björgvinsdóttir , Margrét Eir , Jógvan Hansen og Sigríður Beinteinsdóttir . Ari Eldjárn , sem er á flakki með sýninguna Áramótaskop , mætir í Hof þann 20. desember . Ari er fyrir löngu orðinn einn vinsælasti uppistandari þjóðarinnar en í þessu uppistandi mun hann kveðja árið með eftirminnilegum hætti . Daginn eftir er komið að Þorláksmessutónleikaröð Bubba Morthens sem er ein allra langlífasta tónleikahefð í aðdraganda jóla . Bubbi bregður ekki út af vananum þetta árið og mætir í Hamraborg með kassagítarinn . Tveimur dögum fyrir jól verða svo jólatónleikar Jóhönnu Guðrúnar og Eyþórs Inga ásamt Gospelkór og Stórhljómsveit Davíðs Sigurgeirssonar . Jóhönnu Guðrúnu og Eyþór Inga þarf vart að kynna , enda eru þau meðal fremstu söngvara þjóðarinnar og óhætt er að slá því föstu að jólaandinn muni svífa yfir Hamraborg á þessum hátíðlegum tónleikum .